作者:薛能
標題:華嶽
內容:簇簇複亭亭，三峰卓杳冥。每思窮本末，應合記圖經。發地連宮觀，沖天接井星。河微臨巨勢，秦過載奇形。太古朝群後，中央擘巨靈。鄰州猶映檻，幾縣恰當庭。鶴毳壇風亂，龍漦洞水腥。望遙通北極，上徹見東溟。客玩晴難偶，農祈雨必零。度關無暑氣，過路得愁醒。羽客時應見，霜猿夜可聽。頂懸飛瀑峻，崦合白雲青。混石猜良玉，尋苗得茯苓。從官知側近，悉俸致巖扃。